**МОДЕЛ**

На основу члана 32. тачка 9. Закона о локалној самоуправи („Службени гласник РС“, број 129/07, 83/14 - др. закон, 101/16 - др. закон и 47/18) и члана \_\_\_\_ Статута\_\_\_\_\_\_\_\_ („Службени лист/гласник\_\_\_\_\_\_\_\_ “, број\_\_\_\_\_), а у циљу реализације мера и активности предвиђених Локалним антикорупцијским планом \_\_\_\_\_\_\_\_\_\_\_\_\_\_\_\_ („Службени лист/гласник\_\_\_\_\_\_\_\_ “, број\_\_\_\_\_), Скупштина\_\_\_\_\_\_\_, на седници одржаној\_\_\_\_\_\_\_\_\_, донела је

**ОДЛУКУ О ПОСТУПКУ ПРЕДЛАГАЊА КАНДИДАТА ЗА ЧЛАНОВЕ НАДЗОРНОГ ОДБОРА ЈАВНОГ ПРЕДУЗЕЋА ЧИЈИ ЈЕ ОСНИВАЧ \_\_\_\_\_\_\_\_\_\_\_\_\_\_\_\_\_\_\_\_**

**I. УВОДНЕ ОДРЕДБЕ**

**Члан 1.**

Овом одлуком ближе се уређују начин и поступак предлагања кандидата за чланове надзорног одбора јавног предузећа чији је оснивач\_\_\_\_\_\_\_\_\_\_, као и поступак и критеријуми (мерила) за утврђивање кандидата за чланове надзорног одбора јавног предузећа чији је оснивач\_\_\_\_\_\_\_\_\_\_\_\_\_\_\_\_\_.

**Члан 2.**

Председника и чланове надзорног одбора јавног предузећа чији је оснивач\_\_\_\_\_\_\_\_\_\_\_\_\_ (у даљем тексту: надзорни одбор), именује Скупштина\_\_\_\_\_\_\_\_\_\_\_\_, на предлог\_\_\_\_\_\_\_\_\_\_\_\_\_ већа у складу са овом одлуком.

Надзорни одбор има три члана, од којих је један председник.

Један члан надзорног одбора именује се из реда запослених.

**II. ПОСТУПАК ПРЕДЛАГАЊА КАНДИДАТА ЗА ЧЛАНОВЕ НАДЗОРНОГ ОДБОРА**

**Члан 3.**

Кандидате за чланове надзорног одбора предлажу:

* Кандидате за два члана надзорног одбора предлажу\_\_\_\_\_\_;
* Кандидат за члана надзорног одбора из реда запослених, предлаже се на начин и по поступку који је уређен статутом јавног предузећа.

Предлагач из става 1. овог члана подноси надлежном скупштинском радном телу (у даљем тексту: Комисија)[[1]](#footnote-1) најмање два предлога кандидата за члана надзорног одбора (у даљем тексту: кандидати).

Предлог из става 2. овог члана обавезно садржи образложење и доказе о испуњености услова за именовање кандидата прописаних законом којим се уређује правни положај јавних предузећа.

Предлагач из става 1. овог члана дужан је да најкасније три месеца пре истека мандата чланова надзорног одбора, достави Комисији предлоге кандидата.

Уколико члану надзорног одбора престане мандат оставком или разрешењем, предлагач из става 1. овог члана дужан је да у року од осам дана од дана престанка мандата достави Комисији предлоге кандидата.

**III. ПОСТУПАК ЗА УТВРЂИВАЊЕ КАНДИДАТА ЗА ЧЛАНОВЕ НАДЗОРНОГ ОДБОРА**

**Члан 4.**

Комисија прегледа све приспеле предлоге и приложене доказе и проверава испуњеност услова за именовање кандидата прописаних законом којим се уређује правни положај јавних предузећа.

Након пријема, а пре разматрања предлога, чланови Комисије дужни су да дају писане изјаве о непостојању приватног интереса у вези са кандидатима или се изузимају из рада Комисије уколико такав интерес постоји.

**Члан 5.**

Комисија саставља списак кандидата који на основу поднетих доказа испуњавају услове за именовање за члана надзорног одбора, ради спровођења поступка провере стручне оспособљености и знања.

**Члан 6.**

Комисија доставља писано обавештење кандидатима о томе када отпочиње поступак провере стручне оспособљености и знања, најкасније осам дана пре почетка тог поступка.

Ако се поступак из става 1. овог члана спроводи у више делова, кандидати се на почетку сваког дела обавештавају о томе када почиње наредни део овог поступка.

Кандидат који се не одазове позиву да учествује у једном делу поступка из става 1. овог члана, не позива се да учествује у наредном делу овог поступка.

**Члан 7.**

Комисија оцењује стручну оспособљеност и знања кандидата након увида у податке и приложене доказе уз предлоге кандидата и спроведене писане и усмене провере,на начин прописан овом одлуком.

**Члан 8.**

Стручну оспособљеност кандидата Комисија оцењује на основу увида у податке и приложене доказе, као и путем разговора.

**Члан 9.**

Увидом у податке и приложене доказе, Комисија оцењује стручну оспособљеност кандидата стечену високим образовањем и стручну оспособљеност стечену радним искуством.

Радним искуством у смислу става 1. овог члана, сматра се укупно радно искуство које је кандидат стекао на пословима за које се захтева високо образовање стечено на основним студијама у трајању од најмање четири године, односно на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама или специјалистичким струковним студијама (у даљем тексту: високо образовање), као и радно искуство које је кандидат стекао на пословима који су повезани са пословима јавног предузећа.

У разговору, Комисија оцењује стручну оспособљеност кандидата на основу његових одговора на питања која се односе на програм пословања јавног предузећа, корпоративно управљање и унапређење рада и развоја јавног предузећа.

**Члан 10.**

Стручна оспособљеност кандидата стечена високим образовањем оцењује се оценама два или три, на следећи начин:

1. стечено високо образовање на студијама другог степена (мастер академске студије, мастер струковне студије, специјалистичке академске студије, специјалистичке струковне студије, магистар наука), односно на основним студијама у трајању од најмање четири године, односно на основним академским студијама у обиму од најмање 240 ЕСПБ бодова – оцена 2;
2. високо образовање на студијама трећег степена (доктор наука) – оцена 3.

**Члан 11.**

Стручна оспособљеност кандидата стечена укупним радним искуством на пословима за које се захтева високо образовање, оцењује се оценом од један до три, на следећи начин:

1. радно искуство од 3 до 5 година – оцена један (1);
2. радно искуство од 5 до 10 година – оцена два (2);
3. радно искуство преко 10 година – оцена три (3).

**Члан 12.**

Стручна оспособљеност кандидата стечена радним искуством на пословима који су повезани са пословима јавног предузећа (у даљем тексту: послови), оцењује се оценом од један до три, на следећи начин:

1. за радно искуство стечено на пословима у трајању од једне до три године – оцена један (1);
2. за радно искуство стечено на пословима у трајању од три до пет година – оцена два (2);
3. за радно искуство стечено на пословима у трајању преко 5 година – оцена три (3).

**Члан 13.**

Знања кандидата Комисија проверава писаним путем и у разговору.

Комисија оцењује знања кандидата провером: познавања једне или више области из које је делатност за чије је обављање основано јавно предузеће, односно познавања других делатности које обавља јавно предузеће, познавања прописа којима се уређује правни положај јавних предузећа и привредних друштава, прописа којима се уређују услови и начин обављања делатности од општег интереса, познавања области корпоративног управљања, као и општих прописа о раду.

**Члан 14.**

На основу провере стручне оспособљености и знања, Комисија оцењује кандидате оценама од један до три, које имају следеће значење:

1. оцена један (1) - „не задовољава“
2. оцена два (2) - „делимично задовољава“
3. оцена три (3) – „у потпуности задовољава“

У току усмене провере стручне оспособљености и знања, у разговору са кандидатом, сваки члан Комисије оцењује сваки одговор кандидата појединачно, једном од оцена из става 1. овог члана.

Питања за усмену проверу стручне оспособљености и знања кандидата, Комисија припрема унапред.

**Члан 15.**

Комисија утврђује и бројчано исказује резултат сваког кандидата, израчунавањем просечне оцене, према критеријумима (мерилима) прописаним овом одлуком.

Уколико два или више кандидата имају једнак резултат, примењују се према наведеном редоследу следећи критеријуми:

1) дуже радно искуство стечено на пословима (при чему се рачунају године и пуни месеци радног искуства);

2) виши степен високог образовања.

Уколико два или више кандидата након примене критеријума из става 2. овог чланаимају једнак резултат, предност има кандидат за којег Комисија, у поновном разговору, утврди да боље испуњава захтеве за обављање послова у надзорном одбору.

**Члан 16.**

Комисија утврђује ранг листу са највише шест кандидата за чланове надзорног одбора (за сваког члана надзорног одбора по два кандидата), који су са најбољим резултатом испунили критеријуме за именовање прописане овом одлуком.

У случају из члана 3. став 5. ове одлуке, Комисија утврђује ранг листу са највише два кандидата за члана надзорног одбора, који су са најбољим резултатом испунили критеријуме за именовање прописане овом одлуком.

Ранг листа из става 1. и 2. овог члана обавезно садржи:

1. личне податке кандидата;
2. податке о стеченом високом образовању кандидата;
3. податке о радном искуству кандидата;
4. податке о резултатима провере стручне оспособљености и знања и просечној оцени кандидата, и
5. образложење.

Комисија у року од \_\_\_\_\_ дана од дана утврђивања ранг листе из ст. 1. и 2. овог члана доставља кандидатима обавештење о постигнутим резултатима.

Ранг листу кандидата из ст. 1. и 2. овог члана са записником Комисија доставља\_\_\_\_\_\_\_\_ већу у року од 30 дана од дана достављања предлога кандидата.

**Члан 17.**

\_\_\_\_\_\_\_\_\_\_\_\_\_\_\_\_\_\_\_ веће припрема предлог акта о именовању чланова надзорног одбора у складу са ранг листом кандидата из члана 17. ст. 1. и 2. ове одлуке и доставља га Скупштини\_\_\_\_\_\_\_\_\_\_\_\_\_\_ ради усвајања.

**IV. ЗАВРШНА ОДРЕДБА**

**Члан 18.**

Ова одлука ступа на снагу осмог дана од дана објављивања у „Службеном листу/гласнику\_\_\_\_\_\_\_\_\_\_\_\_\_\_“.

СКУПШТИНА\_\_\_\_\_\_\_\_\_\_\_\_\_\_\_\_\_\_\_\_\_

Датум, број:\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 ПРЕДСЕДНИК СКУПШТИНЕ

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Ако је у јединици локалне самоуправе образовано стално радно тело са задацима предвиђеним овом одлуком, потребно је навести тачан назив тог тела. Уколико то није случај, Пословником о раду Скупштине\_\_\_\_\_\_\_\_\_\_ потребно је предвидети образовање ове комисије као сталног радног тела Скупштине. Комисија има три члана или пет чланова (у зависности од капацитета ЈЛС), од којих је један председник, као и три/пет заменика чланова. Председник, чланови и заменици чланова Комисије не могу бити: носиоци било које функције у политичкој странци, одборници у Скупштини\_\_\_\_\_\_\_\_\_ и постављена лица у органима\_\_\_\_\_\_\_\_\_\_\_\_\_. Исто лице може бити именовано за председника, односно члана Комисије највише два пута. Услове за рад Комисије, као и стручне и административно-техничке послове за потребе Комисије обезбеђује \_\_\_\_\_\_\_\_\_\_\_ управа. [↑](#footnote-ref-1)